ຢູ່ທີ່ ຫ້ອງປະຊຸມໃຫຍ່ ຫ້ອງການກອງທຶນປະກັນສັງຄົມແຫ່ງຊາດ, ໄດ້ມີພິທີຟັງປາຖະກະຖາ ວັນສ້າງຕັ້ງສະຫະພັນກຳມະບານລາວ ຄົບຮອບ 63 ປີ (01 ກຸມພາ 1956 – 01 ກຸມພາ 2019).
ພາຍໃຕ້ການເປັນປະທານຂອງ ສະຫາຍ ປະເດີມພອນ ສົນທະນີ ກຳມະການຄະນະພັກກະຊວງ, ຄະນະບໍລິຫານງານສູນກາງກຳມະບານລາວ, ປະທານກຳມະບານ ກະຊວງ ຮສສ. ເຂົ້າຮ່ວມມີບັນດາ ຮອງປະທານກຳບານ ກະຊວງ ຮສສ, ບັນດາຫົວໜ້າໜ່ວຍ, ຮອງໜ່ວຍ ແລະ ສະມາຊິກກຳມະບານ ທີ່ຂຶ້ນກັບກະຊວງ ຮສສ ເຂົ້າຮ່ວມຢ່າງພ້ອມພຽງ. ຈຸດປະສົງກໍ່ເພື່ອເປັນການຮັບຟັງການເລົ່າມູນເຊື້ອຂອງກຳມະບານ ໂດຍສະເພາະຕົ້ນກຳເນີດຂອງກຳມະບານລາວ, ເຊິ່ງໃນເມື່ອກ່ອນແຮງງານລາວໄດ້ຖືກກົດຂີ່ຂູດຮີດ ແລະ ຖືກເອົາປຽບແຮງງານຈາກນາຍທຶນ ເຮັດໃຫ້ກຳມະກອນລາວທີ່ຢູ່ຫຼາຍບ່ອນ ໄດ້ມີການລຸກຂຶ້ນຕໍ່ສູ້ກັບນາຍທຶນ ແລະ ໄດ້ມີການຈັດຕັ້ງເປັນຂະບວນການມາເປັນໄລຍະ. ຮອດ ປີ 1956 ສູນກາງພັກຈຶ່ງໄດ້ມີມະຕິຕົກລົງສ້າງຕັ້ງ ຫ້ອງການກຳມະບານລາວ ແລະ ໄດ້ສະເໜີເອົາ ສະຫາຍ ສີສົມພອນ ລໍວັນໄຊ ເປັນຫົວໜ້າ, ຈາກນັ້ນ ກໍ່ໄດ້ມີການປັບປຸງການຈັດຕັ້ງວຽກງານກຳມະບານລາວ ເພື່ອໃຫ້ສອດຄ່ອງກັບສະພາບຕົວຈິງຂອງກຳມະກອນລາວ ກໍ່ຄືຊາວຜູ້ອອກແຮງງານ ໃນຂອບເຂດທົ່ວປະເທດ.ພິທີດັ່ງກ່າວໄດ້ປິດລົງໃນເວລາ 11:00 ໂມງ.